จากเด็กพูดติดอ่าง สู่ตำนาน Mr. Bean
“หน้าตา และรูปร่างไม่ใช่ตัวแปรที่จะนำไปสู่ความสำเร็จ..” ประโยคนี้เป็นคำคมจากนักแสดงตลก Rowan Atkinson ผู้รับบท Mr. Bean  รู้หรือไม่ว่า ซีรีส์ Mr.Bean เริ่มฉายครั้งแรกในปี 1990 และครั้งสุดท้ายที่ปี 1995 และมีออกฉายทั้งหมด  15 ตอน  แล้วเรื่องราวของตลกหน้ามึนคนนี้เป็นอย่างไร ลงทุนแมนจะเล่าให้ฟัง
31 ส.ค. 2561

จากเด็กพูดติดอ่าง สู่ตำนาน Mr. Bean / โดย ลงทุนแมน
“หน้าตา และรูปร่างไม่ใช่ตัวแปรที่จะนำไปสู่ความสำเร็จ..” ประโยคนี้เป็นคำคมจากนักแสดงตลก Rowan Atkinson ผู้รับบท Mr. Bean
รู้หรือไม่ว่า ซีรีส์ Mr.Bean เริ่มฉายครั้งแรกในปี 1990 และครั้งสุดท้ายที่ปี 1995 และมีออกฉายทั้งหมด
15 ตอน
แล้วเรื่องราวของตลกหน้ามึนคนนี้เป็นอย่างไร
ลงทุนแมนจะเล่าให้ฟัง
63 ปีก่อน..
Atkinson เกิดในครอบครัวชาวนาประเทศอังกฤษ และตั้งแต่เด็ก
Atkinson มีปัญหาการพูดติดอ่างมาโดยตลอด โดยเฉพาะคำที่ขึ้นต้นด้วยตัว B
อย่างไรก็ตาม แม้จะมีปัญหาด้านการพูด Atkinson เรียนจบระดับปริญญาโท สาขาวิศวกรรมไฟฟ้าจากมหาวิทยาลัย อ๊อกซ์ฟอร์ด และเขามีโอกาสเข้าร่วมการเขียนบท และแสดงละครในงานมหาวิทยาลัย
ซึ่งในช่วงระหว่างที่เรียนปริญญาโทนี้เอง เขามีโอกาสได้เขียนบทและแสดงละครในงานของมหาวิทยาลัย โดยระหว่างที่เขาแสดงละครนั้น เขากลับไม่มีอาการพูดติดอ่างแต่อย่างใด
ในระหว่างนี้ เขาได้พบกับ Richard Curtis และ Robin Driscoll ซึ่งพวกเขาทั้งสามได้มีโอกาสร่วมงานกันสร้างละคร Mr. Bean ในเวลาต่อมา
หลังจากที่ Atkinson เรียนจบในปี 1978 เขาได้มีโอกาสได้เขียนบทพร้อมทั้งแสดงละครชุดเรื่อง NOT THE 9 O’CLOCK NEWS ซึ่งเป็นละครแนวตลกที่ประสบความสำเร็จพอสมควร มีทั้งหมด 27 ตอน และออกอากาศในปี 1979-1982
ในปี 1983 เขาได้มีโอกาสทำงานอยู่ในกองถ่าย รวมทั้งได้เข้าร่วมแสดงในภาพยนตร์ เจมส์ บอนด์ 007 ตอน พยัคฆ์เหนือพยัคฆ์ด้วย
4 ปีให้หลัง ทาง Richard Curtis และ Robin Driscoll ได้ชวน Atkinson ไปแสดงละครเวทีที่ประเทศแคนาดาในบทบาทของ Mr. Bean โดยละครเรื่องนี้ได้รับแรงบันดาลใจจากตัวละครที่ชื่อว่า Monsieur Hulot ที่เป็นละครตลกของฝรั่งเศส
ซึ่ง Atkinson เล่าว่า จุดนี้นับเป็นจุดกำเนิดของละคร Mr. Bean เลยทีเดียว
หลังจากนั้น Mr. Bean จึงถูกนำมาทำเป็นละครซีรีส์ และเริ่มออกอากาศในปี 1990-1995 รวมทั้งหมด 15 ตอน โดยมีการนำไปฉายในหลายประเทศทั่วโลก ละครเรื่องนี้ทำให้เขากลายเป็นนักแสดงที่ประสบความสำเร็จมากที่สุดคนหนึ่งในโลก
Mr. Bean เป็นละครตลกของอังกฤษโดยตัวเอกมีบทพูดน้อยมาก แต่มักจะสร้างเสียงหัวเราะของคนดู จากลักษณะ ท่าทางและการทำอะไรแปลกๆ ของ Mr. Bean
จริงๆ แล้วก่อนที่จะใช้ชื่อว่า Mr. Bean นั้น เคยมีชื่ออื่นที่ถูกเสนอมาก่อนเช่น ชื่อ Mr. White (นายขาว) หรือแม้แต่ Mr. Cauliflower (นายดอกกะหล่ำ) แต่ทั้งสองชื่อนี้ก็ดูไม่น่าจำเท่าไร ทำให้สุดท้ายจึงมาลงเอยที่ชื่อ Mr. Bean
รู้หรือไม่ว่า..
แสงสีขาวที่ส่องจากฟ้าทุกการเปิดตัวของ Mr. Bean ในแต่ละตอนคือแสงจาก UFO ซึ่งเป็นของมนุษย์ต่างดาว ที่มีรูปร่างหน้าตาเหมือนกับ Mr. Bean แต่มีตุ๊กตาประจำตัวที่ต่างกัน..
ในเรื่อง Mr. Bean มีอาชีพเป็นยามที่ National Gallery ประเทศอังกฤษ โดยเวลางานส่วนใหญ่หมดไปกับการนอน และหลับสนิทจนหัวโขกพื้นเท่าไหร่ก็ยังไม่ตื่น..
มากไปกว่านั้นคือเรื่องราวของหมีเท็ดดี้ของรักของหวงของ Mr. Bean ได้รับอันตรายถึง 3 ครั้ง ตั้งแต่การโดนตู้ลิ้นชักงับคอ ตัวหดลงจากการซักผ้า และกลายเป็นแปรงทาสี..
อย่างไรก็ตามละครเรื่อง Mr. Bean ถือว่าเป็นละครที่ประสบความสำเร็จ จนมีการนำมาสร้างเป็นภาพยนตร์เพิ่มเติม เช่น
ปี 1997 Mr. Bean The Movie มีทุนสร้าง 18 ล้านดอลลาร์สหรัฐ ทำรายได้ 251 ล้านดอลลาร์สหรัฐ
ปี 2003 Johnny English พยัคฆ์ร้าย ศูนย์ ศูนย์ ก๊าก มีทุนสร้าง 40 ล้านดอลลาร์สหรัฐ ทำรายได้ 160 ล้านดอลลาร์สหรัฐ
ปี 2011 Johnny English Reborn พยัคฆ์ร้าย ศูนย์ ศูนย์ ก๊าก สายลับกลับมาป่วน มีทุนสร้าง 45 ล้านดอลลาร์สหรัฐ ทำรายได้ 160 ล้านดอลลาร์สหรัฐ
จะเห็นว่าภาพยนตร์ของ Mr. Bean นั้นนับเป็นภาพยนตร์ที่ต้นทุนไม่สูง แต่กลับทำรายได้ค่อนข้างสูงเลยทีเดียว
ปัจจุบัน Rowan Atkinson มีทรัพย์สินกว่า 4,200 ล้านบาท โดยเฉพาะค่าลิขสิทธิ์ละคร Mr. Bean ที่มีขายไปกว่า 94 ประเทศ ซึ่งสร้างเงินเข้ากระเป๋าแก่เขากว่าปีละ 300 ล้านบาท
มองจากมุมนี้ ต้องยอมรับว่าชื่อ Mr. Bean เป็นเสมือนสินทรัพย์ที่สร้างรายได้ให้เขาเป็นอย่างดี
ถ้าถามว่าในชีวิตจริง Atkinson เคยไม่ตลกหรือไม่
แม้ในละคร Mr. Bean ตัวเขาจะทำอะไรแปลกๆ อยู่บ่อยๆ แต่ในชีวิตจริง Rowan Atkinson เคยเจอเหตุการณ์ที่ซีเรียสอยู่ครั้งหนึ่ง
เหตุการณ์นั้นคือ เขาเคยขับเครื่องบินขนาดเล็กด้วยตัวเอง หลังนักบินเกิดอาการหมดสติระหว่างขับเครื่องบิน ซึ่งสุดท้ายเขาสามารถเอาเครื่องบินลงจอดได้อย่างปลอดภัย
สิ่งที่น่าชื่นชมสำหรับ Atkinson คือ ตำราและเนื้อหาวิชาวิศวกรรมไฟฟ้าไม่มีหลักสูตรสอนการแสดง Atkinson เรียนรู้ และฝึกฝนมันด้วยตนเอง
Rowan Atkinson ในตัวตนของ Mr. Bean ไม่ต้องพูดสักคำ แต่สามารถสร้างรอยยิ้มให้กับหลายคนทั่วโลก
เรื่องนี้ทำให้คิดได้ว่า บางทีสิ่งที่เราพบ สิ่งที่เราชอบในจุดหนึ่งของชีวิต อย่าปล่อยให้มันผ่านไปเพราะบางทีเราอาจต่อยอดมันจนประสบความสำเร็จก็เป็นได้เหมือนกัน..
----------------------
บางก็ชอบอ่าน บางทีก็ชอบเขียน จะชอบอะไรก็เล่น บล็อกดิต ได้ โหลดฟรีทั้ง iOS และ android ที่
iOS: 
Android: 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-
-
-
-